Virallinen lehti nro C 402 , 22/12/1998 s. 0144



KIRJALLINEN KYSYMYS E-1563/98 esittäjä(t): Antoni Gutiérrez Díaz (GUE/NGL) komissiolle (20. toukokuuta 1998) Aihe: URB-AL -ohjelman hankkeet Urban-AL -ohjelmassa, jota Euroopan komissio osaltaan rahoittaa, esitettiin saamieni tietojeni mukaan neljää paikallisyhteisöä päävastuulliseksi teemasta numero 3 "kaupunkidemokratia". Nämä neljä ehdokasta olivat: Issy-les-Moulineaux (Ranska), Porto Alegre (Brasilia), Salt (Espanja) ja Villa María (Argentiina). Näistä neljästä kaupungista vain kaksi ensimmäistä täytti kelpoisuusehdot ja niitä pyydettiin jättämään muodollinen ehdotuksensa. Porto Alegren kaupunki tunnetaan maailmalla siitä, että kansalaiset osallistuvat asioiden hoitamiseen "osallistuvan talousarvion" kokeilussa. Hanke on saanut huomiota tärkeimmissä kansainvälisissä kehitysjärjestöissä (Maailmanpankki, Latinalaisen Amerikan kehityspankki, PNUD jne.). Lisäksi Porto Alegren esittelemän verkoston paikallisyhteisöjen joukossa oli eräitä muita huomionarvoisia kokeiluja, joilla edistetään kansalaisten osallistumista, kuten Villa Salvadorin kaupunki Perusta. Haluaisin komission vastaavan seuraaviin kysymyksiin: 1. Mitä kriteereitä tekninen komitea käytti arvioidessaan eri verkostojen ehdotuksia ja mitä ehdotuksia se toimitti Euroopan komissiolle verkoston johtajakaupungin valitsemiseksi? 2. Mitkä olivat Euroopan komission kriteerit lopullisen päätöksen tekemisessä ja - ennen kaikkea - miksi Porto Alegre hylättiin, vaikka se on eräs kaikkien tunnustetuimmista kokeiluista Latinalaisessa Amerikassa? Komission jäsenen Manuel Marininkomission puolesta antama vastaus (18. kesäkuuta 1998) Komissio kiittää parlamentin jäsentä kiinnostuksesta yhteisön URB-AL -ohjelmaa kohtaan. URB-AL -ohjelman korkean tason teknisen komitean käyttämiin arviointiperusteisiin teemaverkon koordinaattoriehdokkaiden laatimien ehdotusten analysoimiseksi kuuluu verkkoon osallistuvien lukumäärä ja teknisen ja rahoitusehdotuksen laatu. Nämä arviointiperusteet mainitaan esivalituille hakijoille lähetettävän tarjouseritelmän 9 kohdassa. Ehdotusten arviointi perustuu yksinomaisesti niiden tekniseen sisältöön. URB-AL -ohjelman korkean tason teknisen komitean työ (komissiolle annettavat päätökset ja suositukset) on luottamuksellista. Ymmärrettävistä syistä kyseisellä luottamuksellisuudella pyritään takaamaan komitean jäsenten itsenäisyys ja puolueettomuus. Porto Alegren kaupungin ehdokkuus tutkittiin erittäin tarkasti. Komissio tunnustaa Porto Alegren ja Villa el Salvadorin kokemusten arvon kaupunkidemokratiasta. Juuri tästä syystä komissio on pyytänyt näitä kaupunkeja liittymään URB-AL nro 3 verkkoon, jota koordinoi Issy-les-Moulineaux'n kaupunki, jotta ne voisivat jakaa kokemuksensa kaikkien asiasta kiinnostuneiden eurooppalaisten ja latinalaisamerikkalaisten kaupunkien kanssa. Verkkoon liittyminen on ilmaista ja se tapahtuu lähettämällä kirje verkon koordinaattorille. Jäsenyys antaa mahdollisuuden sitä haluaville kaupungeille esittää ehdotus verkon teemaan kuuluvaksi yhteiseksi hankkeeksi. Komissio ilmoittaa parlamentin jäsenelle, että Porto Alegren kaupunki osallistuu kaupunkien sosiaalipolitiikkoja koskevaan verkkoon nro 5, jota koordinoi Montevideon kaupunki.